At Gadeirydd y Llywodraethwyr a’r Pennaeth

|  |  |  |
| --- | --- | --- |
|  | Annwyl Gyfaill,**Newidiadau i Ddogfen Tâl ac Amodau Athrawon ynghyd â chanllawiau ar adolygu polisïau cyflog ysgol.** |  |

Mae Dogfen Tâl ac Amodau Athrawon (DTAA) 2013 yn cyflwyno newidiadau arwyddocaol i drefniadau cyflog athrawon, gan gynnwys datblygiad cyflog yn ymwneud â pherfformiad. O ganlyniad i hyn, mae angen i ysgolion adolygu a diwygio eu polisïau cyflog (ac o bosib eu Polisi Rheoli Perfformiad) i adlewyrchu’r newidiadau allweddol sydd wedi’u cynnwys yn nogfen 2013. Mae copi o DTAA 2013 i’w gael ar www.education.gov.uk/pay.

Mae’r prif newidiadau fel a ganlyn:

* Dileu datblygiad cyflog yn seiliedig ar hyd gwasanaeth a chodiad blynyddol ‘awtomatig’. Bydd cyflog yn y dyfodol wedi’i gysylltu â pherfformiad yn erbyn ‘Safonau Athrawon’ ac ‘Amcanion Rheoli Perfformiad’.
* Rhoi’r dewis i ysgolion godi cyflog athrawon unigol ar wahanol raddfeydd yn seiliedig ar eu perfformiad.
* Cael gwared â phwyntiau cyflog a chyflwyno amrediad cyflog gyda lefelau cyflog i gael eu penderfynu yn ôl disgresiwn pob ysgol ar gyfer pob grŵp o athrawon h.y. heb gymhwyster, cymhwyster prif raddfa, graddfa gyflog uwch ac ymarferwyr blaenllaw.
* Cyflwyno amrediad cyflog newydd i ymarferwyr blaenllaw a’u prif bwrpas yw modelu ac arwain gwella sgiliau athrawon.
* Newid y prawf datblygiad trothwy presennol i ddatblygiad o’r brif raddfa i’r raddfa uwch gyda meini prawf symlach wedi’i benderfynu gan yr ysgol.
* Dileu, yn ystod y broses recriwtio, unrhyw oblygiad ar ysgolion i gyfateb cyflogau presennol athrawon.
* Cyflwyno lwfansau cyfrifoldeb addysgu a dysgu cyflog gosodedig ar gyfer cynlluniau tymor byr i fod yn wybyddus ar CAD 3, wedi’i gyfyngu i uchafswm o £2,525.
* Cael gwared â chyfyngiad tair blynedd lwfansau recriwtio a chadw.

Mewn perthynas â DTAA 2013, dywed yr Adran dros Addysg bod y trefniadau adolygedig yn darparu mwy o hyblygrwydd i ysgolion ddatblygu polisïau cyflog sydd wedi’u teilwra i’w anghenion ac amgylchiadau arbennig gydag ysgolion yn rhydd i benderfynu sut orau i weithredu’r newidiadau a datblygu eu polisïau.

Adolygu’r Polisi Cyflog

Dylai ysgolion nodi’r canlynol, yn arbennig:

* Mae angen i’r corff llywodraethol fabwysiadu polisi cyflog sy’n cynnwys trefniadau apêl, a’i fod ar gael i’r holl staff.
* Rhaid i’r polisi cyflog nodi’r sylfaen y bydd y corff llywodraethol yn penderfynu cyflog arno a’r dyddiad erbyn pryd y bydd y penderfyniad wedi’i wneud.
* Wrth lunio eu polisïau cyflog, rhaid i ysgolion gydymffurfio â darpariaeth statudol a dylent ymgynghori gyda staff ac undebau llafur cydnabyddedig.
* Mae’r newidiadau yn DTAA 2013 yn ymwneud ag athrawon un unig ac nid yw’n newid trefniadau cyflog arweinwyr ysgol ac athrawon sy’n cael taliadau CAD / lwfansau Anghenion Arbennig sy’n bodoli.
* Dylai uwch arweinwyr gyfathrebu’n syth â staff ynghylch y newidiadau sy’n dod i fodolaeth sy’n cysylltu gwerthuso ag argymhellion datblygiad cyflog.
* Dylai llywodraethwyr sicrhau bod eu strwythur pwyllgor yn addas i’r pwrpas a sicrhau bod aelodau wedi’u hyfforddi ynghylch y drefn i’w dilyn fel y nodwyd yn y polisi cyflog a pholisi rheoli perfformiad.

Y Cam Nesaf

Mae Gwasanaeth Dysgu Gydol Oes Môn, mewn ymgynghoriad â’r undebau llafur canlynol ((NASUWT, NUT, NAHT, ASCL, ATL, UCAC ac GMB), wedi cynhyrchu a chytuno polisi cyflog model ac mae’r Awdurdod yn argymell i ysgolion i’w fabwysiadu fel eu polisi eu hunain. Mae copi o bolisi model yr Awdurdod ynghlwm a ni fydd angen ymgynghori arno.

Os na fyddwch yn mabwysiadu’r polisi model a drefnwyd gan yr Awdurdod, dylai ysgolion fod yn ymwybodol o’r angen i drefnu i adolygu a diwygio eu polisi cyflog cyn gynted ag y bo modd ac i drefnu i ymgynghori ynghylch y ddogfen gyda staff a gyda chynrychiolwyr lleol yr undebau. Cyfrifoldeb y Llywodraethwyr yw gwneud hyn.

Dylai ysgolion nodi bod yr Adran dros Addysg wedi cynhyrchu canllawiau gan gynnwys polisi cyflog model, sydd ar gael ar www.education.gov.uk/pay. Hefyd, mae undebau athrawon wedi cyhoeddi gwybodaeth a dogfennau model sydd ar gael ar wefannau'r undebau canlynol: NASUWT, NUT, NAHT, ASCL, ATL ac UCAC.

Yn gywir,

**Dr Gwynne Jones**

**Cyfarwyddwr Dysgu Gydol Oes**